Jamie Hince

Jamie William Hince (s.19. joulukuuta 1968, Buckinghamshire, Englanti) on brittiläinen muusikko, lauluntekijä ja kitaristi, joka tunnetaan parhaiten rock-duosta The Kills, jonka hän perusti vuonna 2000 yhdessä yhdysvaltalaisen laulajan Alison Mosshartin kanssa. The Kills on saavuttanut kansainvälistä suosiota yhdistämällä elektronista musiikkia, bluesiin ja garage rockiin. Vuonna 2023, Hince soitti kitaraa myös Iggy Popin yhtyeessä. 
Hince kehitti omaperäisen kitaransoitto tyylin, osittain siksi, että hän menetti toimintakyvyn vasemman käden keskisormestaan onnettomuudessa. Tapaus pakotti hänet keksimään uuden minimalistisen tavan soittaa kitaraa, mikä myöhemmin muodostui hänen tunnusomaiseksi tyylikseen. 
Jamie Hince tuli tunnetuksi mediassa myös henkilökohtaisesta elämästään, erityisesti avioliitostaan supermalli Kate Mossin kanssa. He tapasivat vuonna 2007, menivät naimisiin 2011 ja erosivat virallisesti 2016. 
Elämä ja ura.
Jamie Hince kasvoi Woolton Hillissä, Hampshiressa, Englannissa yhdessä vanhemman siskonsa Sarahin kanssa. Hänen vanhempansa ovat Carole ja William Hince, jälkimmäinen oli työskennellyt putkistojen rakentamisen johtajana. 1990-luvun alussa Jamie Hince valmistui Lontoon Goldsmiths yliopistosta, missä hän oli opiskellut kirjallisuutta. 
Uransa alussa Hince soitti kitaraa yhtyeissä Blyth Power ja Scarfo, mutta nämä yhtyeet eivät saavuttaneet suurta suosiota. Vuonna 2000 hänen uransa lähti kunnolla käyntiin, kun hän tapasi yhdysvaltalaisen laulajan, Alison Mosshartin. Mosshart lauloi tuolloin punk-yhtyeessä Discount, joka oli tullut Britanniaan kiertueelle. Hince soitti kitaraa asunnossa Discountin majapaikan yläpuolella ja kun Mosshart kuuli Hincen kitaransoittoa, hän päätti soittaa naapuriasunnon ovikelloa koska tämän kitaransoitto kuulosti niin hyvältä. Muusikot ystävystyivät ja päättivät aloittaa yhteistyön. Hince oli tuolloin 33-vuotias, kymmenen vuotta vanhempi kuin uusi yhteistyökumppaninsa. Mosshart ja Hince alkoivat kirjoittaa minimalistisia, yksinkertaisia kappaleita rumpukoneen avulla. Kuukausien ajan pari lähetti toisilleen nauhoituksia Atlantin yli postitse, kunnes lopulta Alison Mosshart päätti muuttaa Floridasta Lontooseen. Duon nimeksi tuli The Kills. 
Onnettomuus.
Hince menetti kyvyn käyttää vasemman käden keskisormea. Juuri siitä kädestä, jolla hän soittaa kitaran sointuja. Ongelma alkoi kun Hincen käsi jäi vahingossa auton oven väliin ja hän loukkasi sormensa. Mentyään lääkäriin, hänelle annettiin kortisonipiikki murtuneeseen sormeen. Pian tämän jälkeen hän lähti lomamatkalle Marokkoon, missä hän huomasi, että jotain oli pahasti vialla. 
Hince kertoo, " Sormi alkoi vain särkeä yhä enemmän ja enemmän. Se vain jyskytti, alkoi mennä mustaksi, ja tiesin, että jotain todella outoa oli meneillään. Niinpä kiirehdin kotiin, ja minut vietiin leikkaukseen saman yön aikana — olin lähes menettää sormeni. Kävi ilmi, että sain syvän kudoksen infektion, joka täysin tuhosi jänteeni sormen kärjestä ranteeseen ja osittain myös kyynärpäähän asti. Minulle tehtiin kuusi leikkausta." Sormi ei koskaan parantunut ennalleen. Hän joutui opettelemaan kitaransoiton kokonaan uudestaan, koska vasemman käden keskisormesta tuli toimintakyvytön.
The Kills.
"Pääartikkeli:" The Kills
Ystävänpäivänä 2002, The Kills eli Jamie Hince ja Alison Mosshart esiintyivät livenä yhdessä ensimmäistä kertaa Lontoon Denmark Streetillä sijaitsevan 12 Bar Clubin lavalla. Vuonna 2001 he äänittivät demonauhoja ja osallistuivat kappaleella "Restaurant Blouse" myös kokoelmaan "If the Twenty-First Century Did Not Exist, It Would Be Necessary to Invent It". Pian tämän jälkeen he äänittivät debyyttijulkaisunsa, "Black Rooster" -EP:n, joka julkaistiin brittiläisen indie-levy-yhtiön, Domino Recordsin kautta ja se sai pian Yhdysvalloissa jakelun Dim Mak Recordsilta. 
Yhtyeen ensimmäinen albumi "Keep on Your Mean Side" äänitettiin kahdessa viikossa Toe Rag Studiosilla Lontoossa, ja se julkaistiin maaliskuussa 2003. Levy oli yhdistelmä elektronista poppia, sähköistä bluesia ja garage rockia. Albumi nousi heti Britannian albumilistalla sijalle 47, ja sen singlet ”Fried My Little Brains” ja ”Pull A U” nousivat Britannian singlelistoille. Helmikuussa 2005 julkaistu "No Wow" albumi yhdisti elektronisen musiikin bluesiin ja synkkään post-punkiin. 
Maaliskuussa 2008 julkaistu kolmas albumi "Midnight Boom" albumi nousi Britannian albumilistalla sijalle 47, ja kaikki sen viisi singleä nousivat Britannian indie-singlelistalle. Yhdysvalloissa "Midnight Boom" pääsi "Billboard 200" -listalle. Sitä seurannut The Killsin neljäs albumi "Blood Pressures" julkaistiin huhtikuussa 2011 ja sitä seurasi vuonna 2016 ilmestynyt "Ash &amp; Ice," joka nousi Britannian albumilistalla sijalle 18. Vuonna 2020, The Kills julkaisi "Little Bastards" -kokoelman, joka sisälsi harvinaisuuksia yhtyeen uran alkuvuosilta. Lokakuussa 2023 The Kills palasi takaisin albumilla "God Games."
Iggy Pop.
Vuonna 2023, Jamie Hince teki Yhdysvalloissa kiertueen laulaja Iggy Popin kitaristina. Kiertueen kokoonpano käytti nimeä Iggy Pop &amp; The Losers ja siihen kuuluivat Hincen lisäksi myös Red Hot Chili Peppersin rumpali Chad Smith, sekä arvostettu musiikkituottaja, kitaristi Andrew Watt, sekä Guns N’Rosesin basisti Duff McKagan.
Yksityiselämä.
Jamie Hince Hince oli naimisissa supermalli Kate Mossin kanssa. Vuonna 2008 The Sun lehti raportoi, että Hince ja Moss kihlautuivat Amsterdamin-matkallaan. He menivät naimisiin 1. heinäkuuta 2011. Pariskunnan elämä herätti runsaasti huomiota brittiläisessä mediassa. ”Tunnen fyysistä kipua, kun olen keikkamatkoilla kaukana vaimostani. Haluaisin olla hänen vierellään joka hetki”, Jamie tunnusti "Mirror"-lehden irlantilaiselle painokselle 2014, vain vuotta ennen kuin pari päätyi avioeroon.